作者:黃滔
標題:和王舍人、崔補闕題天王寺
內容:郭內青山寺，難論此崛奇。白雲生院落，流水下城池。石像雷霆啟，江沙鼎鼐期。嶽僧來坐夏，秦客會題詩。岡轉泉根滑，門升蘚級危。紫微今日句，黃絹昔年碑。歇鶴松低閣，鳴蛩徑出籬。粉垣千堵束，金塔九層支。啼鳥笙簧韻，開花錦繡姿。清齋奔井邑，玄發剃熊羆。極浦征帆小，平蕪落日遲。風篁清卻暑，煙草綠無時。信士三公作，靈蹤四絕推。良遊如不宿，明月擬何之。